15 aangekeer toe polisie in Steenberg toeslaan | Netwerk24
15 aangekeer toe polisie in Steenberg toeslaan
Deur Warda Meyer 11 Julie 2019 20:00
Altesame 15 verdagtes is Donderdag in polisieklopjagte in Steenberg in Kaapstad vasgetrek nadat die polisie en wetstoepassingsagentskappe op die gebied toegeslaan het.
Verskeie klopjagte is uitgevoer wat daarop gemik was om ongelisensieerde vuurwapens en dwelms op te spoor, terwyl speurders ook na verdagtes gesoek het.
“Verskeie adresse is besoek en mense is ook voorgekeer en deursoek. Die operasie was ’n reusesukses en 15 verdagtes, insluitend agt gesoekte verdagtes, is aangekeer. Die verdagtes word deur aanklagte van aanranding, roof, huisbraak en diefstal in die gesig gestaar,” sê sers. Noloyiso Rwexana.
Volgens haar is die ander sewe verdagtes in die besit van onwettige vuurwapens, ammunisie en dwelms gevind. Rwexana sê die verdagtes is tussen 22 en 61 jaar oud.
Lt.genl. Khombinkosi Jula, provinsiale kommissaris van die Wes-Kaap, het die versekering gegee dat die polisie sal voortgaan om aan gesamentlike operasies deel te neem om te verseker oortreders word aangekeer. Hy het gemeenskappe aangemoedig om in die stryd teen misdaad met die polisie saam te werk.
Die Wes-Kaapse polisie voer klopjagte in Steenberg uit.
Verdagtes word in klopjagte in Steenberg vasgetrek.
Die polisie lê in Steenberg op vuurwapens beslag.
Die polisie slaan in Steenberg toe.
Meer oor: Steenberg | Polisie | Klopjag